題澧州石門縣蹇周輔蟠翁太博三愛堂
作者：馮山
朝代：宋

paragraphs: 石門險且僻，人煙萬山罅。
蟠翁老才望，来此屈英駕。
破漏煩補綴，嚬呻索慰藉。
力致乃坐享，少勞豈豐暇。
臨觀閴無有，游燕久以謝。
廢園近城邑，丘墟甚原壩。
高松困藤蔓，嘉果没荆柘。
斬荒使之出，蒼翠若圖畫。
直前走橋閣，當中建臺榭。
雍容賓朋席，左右書史架。
命亭以三愛，作詩盛誇詫。
韻險語怪絕，竊讀驚汗下。
嗟予苦覊束，相去止數舍。
深思一登覽，若渴不得蔗。
知君羣公表，甫爲兵民借。
復以三者樂，何時動歸靶。
吾鄉富風景，草木芬蘭麝。
錦水清於漢，岷峨不讓華。
蔡圃豈足道，寧爲耳目乍。
苟以吾言然，煩君少譏罵。